# Managerul de fişiere Nautilus

Acest capitol explică în detaliu utilizarea managerului de fişiere Nautilus .

## Introducere în utilizarea managerului de fişiere Nautilus

Managerul de fişiere Nautilus oferă un acces integrat la fişierele şi aplicaţiile dumneavoastră. Nautilus vă permite să realizaţi următoarele:

- Afişarea fişierelor şi a dosarelor.

- Gestionarea fişierelor şi a dosarelor.

- Rularea scripturilor.

- Personalizarea fişierelor şi a dosarelor.

Nautilus de asemenea gestionează fundalul desktopului. Fundalul desktopului se află sub toate componentele active de pe desktopul vizibil. Fundalul desktopului este o componentă activă a interfeţei cu utilizatorul.

Fereastra Nautilus vă permite afişarea şi gestionarea propriilor fişiere şi dosare. Puteţi deschide o fereastră Nautilus în următoarele moduri:

- Executaţi dublu-clic pe obiectul Acasă de pe fundalul desktop.

- Alegeţi Aplicaţii Dosarul Acasă.

- Clic-dreapta pe fundalul desktop pentru a deschide meniul Fundal desktop. Alegeţi Fereastră nouă.

Fereastra Nautilus afişează conţinutul dosarului ales ca locaţie pentru acasă în zona de vizualizare .

## Ferestrele Nautilus

Ferestrele Nautilus vă permit să vizualizaţi şi să gestionaţi fişierele şi dosarele dumneavoastră . gosnautilus-FIG-1 arată o fereastră Nautilus care afişează conţinutul unui dosar.

### Conţinutul unui dosar într-o fereastră Nautilus

Arată un dosar într-o fereastră Nautilus. Componente: Bara de meniuri, bara de locaţie, butoanele de zoom, panoul lateral, panoul de vizualizare, taburi.

gosnautilus-TBL-83 Descrie componentele ferestrei Nautilus.

## Componentele ferestrei Nautilus

Componentă | Descriere
Bara de meniuri | Conţine meniurile folosite pentru a realiza anumite acţiuni în Nautilus.
Bara de unelte | Conţine butoane folosite pentru a realiza anumite acţiuni în Nautilus.
Bara de locaţie | Conţine următoarele elemente: Câmpul Locaţie sau câmpul Du-te la: vă permit să specificaţi un fişier, dosar, sau URL pe care doriţi să-l afişaţi. Butoanele Zoom: Vă permit să schimbaţi dimensiunea elementelor din panoul de vizualizare. Lista Vizualizează ca: Vă permite să alegeţi felul în care să afişaţi elementele din panoul de vizualizare.
Panoul lateral | Îndeplineşte următoarele funcţii: Vă permite navigarea printre fişiere. Afişează informaţii despre fişierul sau dosarul curent.
Taburi | Executaţi clic pe un tab pentru a afişa un panou tab. Panoul lateral conţine următoarele taburi: Istorie Note Arbore
Panoul de vizualizare | Afişează conţinutul următoarelor: Anumite tipuri de fişiere dosare Situri FTP
Mânerul de redimensionare | Apucaţi mânerul, apoi trageţi pentru a redimensiona panoul de vizualizare şi cel lateral..
Bara de status | Afişează informaţii de status.

Puteţi de asemenea deschide un meniu popup în ferestrele Nautilus. Pentru a deschide acest meniu popup executaţi clic-dreapta în fereastra Nautilus. Elementele din acest meniu depind de locul în care executaţi clic-dreapta. Spre exemplu, când executaţi clic-dreapta pe un fişier sau un dosar, puteţi alege elemente referitoare la acel fişier sau dosar. Când executaţi clic-dreapta pe fundalul panoului de vizualizare, puteţi alege elemente referitoare la afişarea elementelor în acel panou de vizualizare.

### Panoul de vizualizare

Panoul de vizualizare poate afişa conţinutul următoarelor:

- Anumite tipuri de fişiere

- dosare

- Situri FTP

Nautilus conţine componente de vizualizare care vă permit să afişaţi anumite tipuri de fişiere în panoul de vizualizare. De exemplu, puteţi folosi un vizualizator de imagini pentru a afişa fişiere Portable Network Graphics (PNG) în panoul de vizualizare. Următoarea figură arată un fişier PNG afişat în panoul de vizualizare.

Arată fereastra Nautilus cu un document text afişat în panoul de vizualizare.

Afişarea unui fişier în panoul de vizualizare oferă următoarele avantaje:

- Utilizează mai puţine resurse decât lansarea unei aplicaţii.

- Durează mai puţin decât lansarea unei aplicaţii.

Totuşi, nu puteţi edita un fişier în panoul de vizualizare.

Nautilus include de asemenea vizualizatoare care vă permit să afişaţi conţinutul dosarelor în diferite moduri. Spre exemplu, puteţi afişa conţinutul unui dosar în următoarele moduri de vizualizare:

- Vizualizează ca iconuri: Afişează elementele din dosar sub forma unor iconiţe.

- Vizualizează ca listă: Afişează elementele din dosar sub forma unei liste.

Folosiţi meniul Vizualizează pentru a alege cum să afişaţi un dosar. Pentru mai multe informaţii referitoare la vizualizări, citiţi gosnautilus-7.

### Panoul lateral

Panoul lateral poate conţine următoarele elemente:

- O iconiţă ce reprezintă fişierul sau dosarul curent. Panoul lateral conţine de asemenea informaţii despre fişierul sau dosarul curent.

- Panouri tab care vă permit navigarea printre fişiere.

- Dacă un fişier este afişat în panoul de vizualizare, vor apare butoane în panoul lateral. Aceste butoane vă permit să realizaţi asupra fişierelor alte acţiuni decât cele implicite.

### Panouri tab

Panoul lateral poate conţine următoarele panouri tab:

- Istorie

  Conţine un istoric al dosarelor, fişierelor şi siturilor FTP pe care le-aţi vizitat recent.

- Note

  Vă permite să adăugaţi notiţe la dosare.

- Arbore

  Afişează o reprezentare ierarhică a sistemului de fişiere. Puteţi folosi panoul tab Arbore pentru a naviga prin sistemul de fişiere.

gosnautilus-TBL-9 descrie cum să lucraţi cu panouri tab.

### Cum să lucraţi cu panourile tab

Ce doriţi să faceţi | Cum faceţi acest lucru
Să deschideţi un panou tab. | Efectuaţi un clic pe tab.
Să închideţi un panou tab. | Efectuaţi un clic pe tab.
Să scoateţi un tab din panoul lateral. | Efectuaţi un clic-dreapta în panoul lateral, apoi alegeţi tabul care doriţi să nu mai fie afişat în panoul lateral.
Să adăugaţi un tab la panoul lateral. | Efectuaţi un clic-dreapta în panoul lateral, apoi alegeţi de aici panoul tab pe care doriţi să-l adăugaţi la panoul lateral.

### Iconiţe şi embleme

În modul de vizualizare iconuri, Nautilus afişează fişierele şi dosarele sub forma unor iconiţe. Puteţi adauga embleme la iconiţele fişierelor şi dosarelor. O emblemă este un iconiţă mică, pe care îl puteţi adăuga unui element pentru a marca vizual elementul. Spre exemplu, pentru a marca un fişier ca important, îi puteţi adăuga o emblemă Important la iconiţa fişierului pentru a crea următorul efect vizual:

Arată iconiţa fişierului cu emblema Important asociată.

Pentru mai multe detalii referitoare la adăugarea emblemelor la o iconită, citiţi gosnautilus-112.

Următorul tabel descrie structura unei iconiţe fişier:

Componentă | Descriere
Arată emblema Important. | Emblema. Această emblemă este emblema Important.
Arată un iconiţă fişier. | Iconiţă care reprezintă fişierul. Iconul conţine o previzualizare a conţinutului fişierului.
Arată antetul iconului. | Antetul iconului. Puteţi modifica ce informaţii vor fi afişate în antetul iconului.

Nautilus va include nişte embleme implicite la următoarele tipuri de elemenate:

- Legături simbolice

- Elemente pentru care aveţi următoarele permisiuni:

  - Permisiuni doar pentru citire

  - Nu aveţi permisiuni pentru citire şi scriere

Emblemele implicite se modifică funcţie de tema aleasă. Următorul tabel arată embleme implicite pentru tema Implicită.

Emblema implicită | Descriere
Arată emblema de legătură simbolică. | Legătură simbolică
Arată emblema pentru permisiune doar pentru citire. | Permisiune doar pentru citire
Arată emblema pentru lipsa permisiunii pentru citire şi scriere. | Fără permisiunea de a citi şi de a scrie

## Navigând prin computerul dumneavoastră

Fiecare fereastră Nautilus afişează conţinutul unui singur fişier, dosar sau sit FTP. Această secţiune descrie următoarele:

- Cum să afişaţi elemente în fereastra Nautilus.

- Cum să deschideţi fişiere din fereastra Nautilus.

- Cum să navigaţi printre fişierele şi dosarele dumneavoastră.

- Cum să navigaţi într-un sit FTP.

### Pentru a afişa dosarul propriu

Arată iconul Nautilus pentru acasă.

Pentru a afişa dosarul propriu, realizaţi una dintre următoarele acţiuni:

- Efectuaţi dublu-clic pe obiectul Acasă de pe fundalul desktopului.

- Într-o fereastră Nautilus, alegeţi Du-te Acasă.

- Într-o fereastră Nautilus, efectuaţi un clic pe butonul Acasă din bara de unelte.

Fereastra Nautilus afişează conţinutul dosarului propriu. Pentru a reîmprospăta afişarea, efectuaţi un clic pe butonul Reîncarcă .

### Pentru a afişa un dosar

Puteţi afişa conţinutul unui dosar în următoarele moduri:

- Efectuaţi dublu-clic pe un dosar în panoul de vizualizare.

- În câmpul Locaţie, scrieţi calea către dosarul pe care doriţi să-l afişaţi, apoi apăsaţi Return. Câmpul Locaţie include facilitatea de autocompletare. În timp ce scrieţi calea, Nautilus citeşte sistemul de fişiere. În momentul în care scrieţi destul caractere astfel încât un dosar să poate fi unic determinat, Nautilus completează numele dosarului în câmpul Locaţie.

- Folosiţi panoul tab Arbore.Pentru mai multe informaţii, citiţi gosnautilus-27.

- Folosiţi butoanele Înapoi şi Înainte din bara de unelte pentru a naviga printre dosarele vizitate anterior.

Pentru a trece la un dosarul care include dosarul curent, alegeţi Du-te Sus . Alternativ, efectuaţi un clic pe butonul Sus din bara de unelte.

Pentru a reîmprospăta afişarea, efectuaţi un clic pe butonul Reîncarcă.

În cazul în care nu găsiţi dosarul pe care doriţi să-l afişaţi, puteţi folosi Utilitarul de căutare. Pentru a porni Utilitarul de căutare, alegeţi Acţiuni Caută fişiere.

### Folosind panoul tab Arbore

Panoul tab Arbore afişează o reprezentare ierarhică a sistemului de fişiere. Panoul tab Arbore oferă o metodă convenientă de a naviga prin sistemul de fişiere. Implicit, panoul tab Arbore nu este afişat în panoul lateral. Pentru a adăuga panoul tab Arbore la panoul lateral, efectuaţi clic-dreapta în panoul lateral, apoi alegeţi Arbore din meniul popup.

În panoul tab Arbore, dosarele sunt reprezentate după cum urmează:

Starea dosarului | Reprezentare grafică
dosar închis | Săgeată dreapta
dosar deschis | Săgeată jos

gosnautilus-TBL-34 descrie lucrurile pe care le puteţi realiza cu panoul tab Arbore, şi cum să realizaţi aceste lucruri.

### Ce puteţi face cu panoul tab Arbore

Ce doriţi să faceţi | Cum să faceţi
Să deschideţi panoul tab Arbore. | Executaţi un clic pe tabul Arbore.
Să închideţi panoul lateral Arbore. | Executaţi un clic pe tabul Arbore .
Să deschideţi un dosar în panoul tab Arbore. | Executaţi un clic pe săgeata corespunzătoate dosarului în panoul tab Arbore.
Să închideţi un dosar în panoul tab Arbore. | Executaţi un clic pe săgeata corespunzătoare dosarului din panoul tab Arbore.
Să afişaţi conţinutul unui direcor în panoul de vizualizare. | Selectaţi dosarul din panoul tab Arbore.
Să afişaţi conţinutul unui fişier în panoul de vizualizare. | Selectaţi fişierul din panoul tab Arbore.

Puteţi seta panoul tab Arbore astfel încât acesta să nu afişeze fişierele. Pentru mai multe informaţii, citiţi gosnautilus-57.

### Deschizând fişiere

Când deschideţi un fişier, Nautilus realizează acţiunea implicită pentru acel tip de fişier. Acţiunea implicită poate fi una dintre următoarele:

- Foloseşte o componentă de vizualizare pentru a afişa fişierul în panoul de vizualizare.

- Lansează o aplicaţie care deschide fişierul.

Nautilus verifică conţinutul unui fişier pentru a determina tipul fişierului. Dacă primele linii nu determină tipul fişierului, atunci Nautilus verifică extensia fişierului.

Dacă nu puteţi găsi fişierul pe care doriţi să-l deschideţi, puteţi folosi Utilitarul de căutare. Pentru a porni Utilitarul de căutare, alegeţi Acţiuni Caută fişiere.

#### Vizualizând fişiere în panoul de vizualizare

Nautilus conţine componente de vizualizare care vă permit să afişaţi tipuri particulare de fişiere în panoul de vizualizare. De exemplu, puteţi afişa următoarele tipuri de fişiere în panoul de vizualizare:

- Fişiere text simple

- Fişiere Portable Network Graphics (PNG)

- Fişiere Joint Photographic Experts Group (JPEG)

Pentru a reîmprospăta conţinutul panoului de vizualizare, alegeţi Vizualizare Reîncarcă. Pentru a opri încărcarea unui element în panoul de vizualizare, alegeţi Vizualizare Stop.

Când afişaţi un fişier în panoul de vizualizare, componenta de vizualizare poate adăuga elemente noi la meniurile Nautilus. Elementele de meniu sunt în funcţie de tipul de fişier care este afişat. Spre exemplu, când afişaţi un fişier PNG, meniul Vizualizare conţine Interpolare, Dither, şi alte submeniuri.

De asemenea, când vizualizaţi anumite tipuri de fişiere în panoul de vizualizare, puteţi folosi butoanele de zoom Nautilus pentru a modifica dimensiunea elementului.

#### Pentru a executa acţiunea implicită

Pentru a executa acţiunea implicită pentru un fişier, executaţi un dublu-clic pe el. Spre exemplu, dacă acţiunea implicită pentru documente text simple este afişarea lor într-un vizualizator text. În acest caz, puteţi executa un dublu-clic pe fişier pentru afişarea sa într-un vizualizator text.

Puteţi seta Nautilus pentru a fi necesar un singur clic executat asupra fişierului pentru a executa acţiunea implicită. Pentru mai multe informaţii, citiţi gosnautilus-56.

#### Pentru a executa acţiuni neimplicite folosind submeniul Deschide cu

Pentru a executa acţiuni altele decât cele implicte asupra unui fişier, efectuaţi următorii paşi:

1. În panoul de vizualizare, selectaţi fişierul asupra căruia doriţi să executaţi acţiunea neimplicită. Alegeţi Fişier Deschide cu. Submeniul Deschide cu se va deschide. Elementele din acest submeniu sunt corespunzătoare următoarelor componente din programul de configurare Tipuri de fişiere şi programe:

   - Lista Acţiune implicită din dialogul Editează tip de fişier

   - Lista Componentă vizualizare din dialogul Editează tip de fişier

2. Alegeţi o acţiune din submeniul Deschide cu.

#### Pentru a executa alte acţiuni la afişarea unui fişier

În momentul afişării unui fişier în panoul de de vizualizare, panoul lateral poate conţine unele butoane. gosnautilus-FIG-4 arată panoul lateral în momentul afişării unui fişier text în panoul de vizualizare.

##### Panoul lateral în momentul afişării unui fişier în panoul de vizualizare

Arată panoul lateral. Conţine: iconul fişierului, informaţii despre fişier, emblema fişierului, butoanele Deschide cu gedit, Deschide cu vi, Dechide cu GNU Emacs, Deschide cu nedit, taburi.

Butoanele reprezintă acţiuni definite în programul de configurare Tipuri de fişiere şi programe. Acţiunile sunt definite în lista Acţiune implicită din dialogul Editează tip de fişier aparţinând programului Tipuri de fişiere şi programe . Executaţi un clic pe un buton pentru a executa o acţiune. De exemplu, dacă o acţiune definită pentru documente text simple este de a fi deschise cu gedit. Dacă această acţiune este definită, un buton Deschide cu gedit este afişat în panoul lateral. Pentru a deschide fişierul cu aplicaţia gedit, executaţi clic pe buton Deschide cu gedit.

Un buton reprezentând o acţiune nu apare în panoul lateral dacă acţiunea este exclusă în unul dintre următoarele dialoguri:

- Deschide cu altă aplicaţie

- Deschide cu alt vizualizator

### Folosind locaţia Începeţi aici

Arată iconul Nautilus Începeţi aici.

Locaţia Începeţi aici vă permite accesul la următoarele funcţii:

- Aplicaţii

  Executaţi un dublu-clic pe Aplicaţii pentru a accesa principalele aplicaţii GNOME. Puteţi accesa meniul Aplicaţii prin intermendiul Meniului GNOME şi prin Meniul panelului.

- Preferinţe desktop

  Executaţi un dublu-clic pe Preferinţe desktop pentru a personaliza desktopul. Puteţi de asemenea accesa preferinţele pentru desktop prin intermendiul meniului Aplicaţii.

- Programe care vă permit să vă configuraţi sistemul ca pe un server, şi să alegeţi alte setări de sistem.

Puteţi accesa locaţia Începeţi aici în următoarele moduri:

- Dintr-o fereastră Nautilus

  Alegeţi Du-te Începeţi aici . Conţinutul locaţiei Începeţi aici va fi afişat în fereastră.

- Folosind obiectul Începeţi aici de pe desktop

  Executaţi un dublu-clic pe obiectul Începeţi aici aflat pe fundalul desktopului. Conţinutul locaţiei Începeţi aici va fi afişat într-o fereastră Nautilus.

### Pentru a accesa situri FTP

Puteţi folosi Nautilus pentru a accesa situri FTP. Pentru a accesa un sit FTP, introduceţi URL-ul sitului în câmpul din bara de locaţie, apoi apăsaţi Return. Conţinutul sitului va fi afişat în panoul de vizualizare. Pentru a copia un fişier de pe un sit FTP, trageţi fişierul către noua locaţie.

Pentru a accesa un sit FTP ce necesită un nume de utilizator şi o parolă, puteţi introduce URL-ul în următoarea formă:

`ftp://`nume_utilizator`:`parolă`@`nume_gazdă`.`domeniu``

Pentru a reîncărca situl FTP în panoul de vizualizare, alegeţi Vizualizare Reîncarcă. Pentru a opri încărcarea unui sit FTP, alegeţi Vizualizare Stop.

### Folosind istoricul navigaţiei

Nautilus menţine un istoric al fişierelor, dosarelor şi siturilor FTP vizitate. Puteţi folosi istoricul pentru a naviga printre fişierele, dosarele, şi siturile FTP recent vizitate. Următoarele secţiuni descriu cum să navigaţi folosind istoricul.

Pentru a şterge istoricul alegeţi Du-te Uită istoria.

#### Pentru a naviga prin istoric folosind meniul Du-te

Pentru a afişa o listă a elementelor vizualizate anterior, alegeţi meniul Du-te . Istoricul va fi afişat în partea inferioară a meniului Du-te. Pentru a deschide un element din istoric, alegeţi elementul din meniul Du-te.

#### Pentru a naviga prin istoric folosind bara de unelte

Pentru a folosi bara de unelte la navigarea prin istoric, realizaţi una dintre următoarele acţiuni:

- Pentru a deschide un fişier, dosar sau un URL deschis anterior, executaţi un clic pe butonul Înapoi din bara de unelte.

- Pentru a deschide următorul fişier, dosar sau URL deschis anterior, executaţi un clic pe butonul Înainte din bara de unelte.

- Pentru a deschide o listă a elementelor vizualizate anterior, executaţi un clic pe săgeata orientată în jos, situată lângă butonul Înapoi din bara de unelte. Pentru a deschide un element din această listă, executaţi un clic pe element.

- Pentru a afişa o listă a elementelor vizualizate după cel curent, executaţi un clic pe săgeata orientată în jos, situată lângă butonul Înainte din bara de unelte. Pentru a deschide un element din această listă, executaţi clic pe respectivul element.

#### Pentru a naviga prin istoric folosind panoul tab Istorie

Pentru a afişa panoul tab Istorie , executaţi un clic pe eticheta Istorie din panoul lateral. Panoul tab Istorie va afişa o listă a elementelor vizualizate anterior.

Pentru a vizualiza un element din istoric în panoul de vizualizare, executaţi un clic pe elementul corespunzător din panoul tab Istorie.

### Pentru a adăuga locaţia preferată la semnele de carte

Pentru a accesa un element din semnele de carte, alegeţi elementul dorit din meniul Semne de carte. Puteţi adăuga locaţiile preferate la meniul Semne de carte. Puteţi adăuga la semnele de carte fişiere şi dosare din sistemul de fişiere propriu, dar şi situri FTP.

#### Pentru a adăuga un semn de carte

Pentru a adăuga un semn de carte, afişaţi elementul dorit în panoul de vizualizare. Alegeţi Semne de carte Adaugă semn de carte.

#### Pentru a edita un semn de carte

Pentru a edita un semn de carte parcurgeţi următorii paşi:

1. Alegeţi Semne de carte Editează semne de carte. Dialogul Editează semnele de carte va fi afişat.

2. Pentru a edita un semn de carte, selectaţi acel semn de carte din partea stângă a dialogului Editează semnele de carte. Editaţi detaliile pentru semnul de carte selectat în partea dreaptă a dialogului Editează semnele de carte, după cum urmează:

   Element dialog | Descriere
   Nume | Folosiţi această casetă de text pentru a specifica numele care va identifica semnul de carte în meniul Semne de carte.
   Locaţia | Folosiţi aceast câmp pentru a specifica locaţia semnului de carte.

3. Pentru a şterge un semn de carte, selectaţi semnul de carte din partea stângă a dialogului. Executaţi un clic pe Şterge.

## Gestionând fişierele şi dosarele proprii

Această secţiune descrie cum să lucraţi cu fişierele şi dosarele proprii.

### Trage-şi-plasează în Nautilus

Puteţi folosi tragerea-şi-plasarea pentru a realiza mai multe sarcini în Nautilus. În momentul în care trageţi-şi-plasaţi, cursorul mausului se schimbă funcţie de ceea ce faceţi. gosnautilus-TBL-11 descrie lucrurile pe care le puteţi face folosind tragerea-şi-plasarea. Tabelul arată de asemena formele luate de cursorul mausului în momentul în care trageţi-şi-plasaţi.

### Tragerea-şi-plasarea în Nautilus

Ce puteţi face | Cum să faceţi | Cursor maus
Să mutaţi un element | Trageţi elementul către noua locaţie. | Arată cursorul mausului.
Să copiaţi un element | Apucaţi elementul, apoi apăsaţi-şi-ţineţi-apăsat Ctrl. Trageţi elementul către noua locaţie. | Arată cursorul mausului.
Să creaţi o legătură către un element | Apucaţi elementul, apoi apăsaţi-şi-ţineţi-apăsat Ctrl Shift. Trageţi elementul către locaţia unde doriţi realizarea legăturii. | Arată cursorul mausului.
Să fiţi întrebaţi ce să facă cu elementul pe care îl trageţi | Apucaţi elementul, apoi-apăsaţi-şi-ţineţi-apăsat Alt. Trageţi elementul către locaţia către care doriţi să creaţi un nou element. Eliberaţi butonul masului. Un meniu popup va apare. Alegeţi unul dintre următoarele elemente din acel meniu: Mută aici Mută elementul către acea locaţie. Copiază aici Copiază elementul cătrea acea locaţie. Leagă aici Creează o legătură simbolică în acel loc către element. Setează ca fundal Dacă elementul este o imagine, setează această imagine drept fundal. Puteţi folosi această comandă pentru a seta fundalul desktopului sau al panoului de vizualizare. Anulează Anulează operaţiunea de tragere-şi-plasare. | Arată cursorul interogativ.

### Pentru a selecta fişiere şi dosare

Puteţi selecta fişierele şi dosarele în mai multe moduri în Nautilus. gosnautilus-TBL-10 descrie felul în care pot fi selectate elementele în ferestrele Nautilus şi de pe fundalul desktopului Nautilus.

### Selectând elemente în Nautilus

Ce doriţi să faceţi | Cum să faceţi
Selectaţi un element | Efectuaţi un clic pe element.
Selectaţi un grup continuu de elemente | În modul de vizualizare iconuri, trageţi în jurul elementelor pe care le doriţi selectate. În modul de vizualizare listă apăsaţi Shift. Efectuaţi un clic pe primul element al grupului, apoi pe ultimul element din grup.
Selectaţi mai multe elemente | Apăsaţi-şi-ţineţi-apăsat Ctrl. Efectuaţi un clic pe fiecare element pe care îl doriţi a fi selectat. Alternativ, puteţi apăsa-şi-ţine-apăsat Ctrl, apoi să trageţi în jurul elementelor pe care le doriţi a fi selectate.
Selectaţi toate elementele dintr-un dosar | Alegeţi Editare Selectează toate fişierele .

Pentru a realiza acţiunea implicită asupra unui element, efectuaţi un dublu-clic asupra lui. Puteţi seta preferinţele Nautilus astfel încât să puteţi lucra cu el în următoarele moduri:

- Un singur clic pe element pentru a realiza acţiunea implicită.

- Indicaţi un element pentru a-l selecta.

Pentru mai multe informaţii, citiţi gosnautilus-56.

### Pentru a muta un fişier sau un dosar

Următoarele secţiuni descriu modurile prin care puteţi muta un fişier sau un dosar.

#### Trageţi către noua locaţie în panoul de vizualizare

Pentru a trage un fişier sau un dosar către noua locaţie în panoul de vizualizare, realizaţi următorii paşi:

1. Deschideţi o fereastră Nautilus. Alegeţi Fişier Fereastră nouă pentru a deschide o a doua fereastră Nautilus.

2. Într-o fereastră, selectaţi dosarul din care doriţi să mutaţi fişierul sau dosarul. În cealaltă fereastră, selectaţi dosarul în care doriţi să mutaţi fişierul sau dosarul.

3. Trageţi fişierul sau dosarul pe care doriţi să-l mutaţi către noua locaţie din cealaltă fereastră.

Pentru a muta fişierul sau dosarul către un dosar aflat ca locaţie cu un nivel mai jos, nu este nevoie să deschideţi o nouă fereastră. În schimb, trageţi fişierul sau dosarul către noua locaţie în aceaşi fereastră.

#### Tăiaţi şi lipiţi în noua locaţie

Puteţi tăia un fişier sau un dosar pe care să le lipiţi ulterior într-un alt dosar, după cum urmează:

1. Selectaţi fişierul sau dosarul pe care doriţi să-l mutaţi, apoi alegeţi Editează Taie fişierul.

2. Deschideţi dosarul în care doriţi să mutaţi fişierul sau dosarul, apoi alegeţi Editează Lipeşte fişierele.

#### Trageţi către noua locaţie în panoul tab Arbore

Puteţi trage un fişier sau un dosar din panoul de vizualizare către o locaţie din panoul tab Arbore. Alternativ, puteţi trage un fişier sau un dosar din panoul tab Arbore către o altă locaţie din panoul tab Arbore.

### Pentru a copia un fişier sau un dosar

Următoarele secţiuni descriu modurile prin care puteţi copia un fişier sau dosar.

#### Trageţi către noua locaţie în panoul de vizualizare

Pentru a copia un fişier sau un dosar realizaţi următorii paşi:

1. Deschideţi o fereastră Nautilus. Alegeţi Fişier Fereastră nouă pentru a deschide o a doua fereastră Nautilus.

2. Într-o fereastră, selectaţi dosarul din care doriţi să copiaţi fişierul sau dosarul. În cealaltă fereastră, selectaţi dosarul către care doriţi să copiaţi fişierul sau dosarul.

3. Apucaţi fişierul sau dosarul, apoi-apăsaţi-şi-ţineţi-apăsat Ctrl . Trageţi fişierul sau dosarul către noua locaţie în cealaltă fereastră.

Pentru a copia fişierul sau dosarul către o locaţie situată cu un nivel mai jos decât cea curentă, nu este cazul să deschideţi o nouă fereastră. Apucaţi fişierul sau dosarul, apoi apăsaţi-şi-ţineţi-apăsat Ctrl.Trageţi fişierul sau dosarul către noua locaţie în aceaşi fereastră.

#### Copiaţi şi lipiţi în noua locaţie

Puteţi copia un fişier sau dosar şi lipi mai târziu într-un alt dosar după cum urmează:

1. Selectaţi fişierul pe care doriţi să-l copiaţi şi alegeţi apoi Editează Copie fişierul.

2. Deschideţi dosarul în care doriţi să copiaţi fişierul sau dosarul, apoi alegeţi Editează Lipeşte fişierele.

### Pentru a duplica un fişier sau dosar

Pentru a crea o copie a unui fişier sau dosar în dosarul curent realizaţi următorii paşi:

1. Selectaţi fişierul sau dosarul pe care doriţi să-l duplicaţi în panoul de vizualizare.

2. Alegeţi Editează Duplichează. Alternativ, efectuaţi un clic-dreapta pe fişier sau dosar în panoul de vizualizare, apoi alegeţi Duplichează.

   O copie a fişierului sau dosarului va apare în dosarul curent.

### Pentru a crea un dosar

Pentru a crea un dosar, realizaţi următorii paşi:

1. Selectaţi dosarul în care doriţi să creaţi noul dosar.

2. Alegeţi Fişier Dosar nou. Alternativ, efectuaţi un clic-dreapta pe fundalul panoului de vizualizare, apoi alegeţi Dosar nou.

   Un dosar fără nume va fi adăugat panoului de vizualizare. Numele dosarului va fi selectat.

3. Scrieţi numele dosarului, apoi apăsaţi Return.

### Pentru a redenumi un fişier sau dosar

Pentru a redenumi un fişier sau un dosar realizaţi următorii paşi:

1. Selectaţi fişierul sau dosarul pe care doriţi să-l redenumiţi în panoul de vizualizare.

2. Alegeţi Editează Redenumeşte. Alternativ, efectuaţi un clic-dreapta pe fişier sau dosar în panoul de vziualizare, apoi alegeţi Redenumeşte.

   Numele fişierului sau dosarului va fi selectat.

3. Scrieţi noul nume pentru fişier sau dosar, apoi apăsaţi Return.

### Pentru a muta un fişier sau un dosar la Gunoi

Pentru a muta un fişier sau un dosar la Gunoi realizaţi următorii paşi:

1. Selectaţi fişierul sau dosarul pe care doriţi să-l mutaţi la Gunoi în panoul de vizualizare.

2. Alegeţi Editează Mută la Gunoi. Alternativ, efectuaţi un clic-dreapta pe fişier sau dosar în panoul de vizualizare, apoi alegeţi Mută la Gunoi.

Alternativ, puteţi trage fişierul sau dosarul către obiectul Gunoi de pe desktop.

### Pentru a şterge un fişier sau un dosar

În momentul în care ştergeţi un fişier sau un dosar, acestea nu sunt mutate la Gunoi, ci sunt şterse imediat de pe sistem. Meniul Şterge va fi disponibil doar dacă veţi selecta opţiunea Include o comandă Şterge care ignoră Gunoiul în dialogul Preferinţe.

Pentru a şterge un fişier sau un dosar realizaţi următorii paşi:

1. Selectaţi fişierul sau dosarul pe care doriţi să-l ştergeţi în fereastra de vizualizare.

2. Alegeţi Editează Şterge. Alternativ, efectuaţi un clic-dreapta pe fişier sau dosar în panoul de vizualizare, apoi alegeţi Şterge.

### Pentru a crea un legătură simbolică la un fişier sau dosar

O legătură simbolică este un tip special de fişier care indică spre un alt fişier sau dosar. În momentul în care realizaţi o acţiune unei legături simbolice, acţiunea este realizată asupra fişierului sau dosarului către care indică legătura simbolică. Totuşi, în momentul în care ştergeţi o legătură simbolică, veţi şterge fişierul legătură, nu fişierul către care indica legătura simbolică.

Pentru a crea o legătură simbolică unui fişier sau dosar, selectaţi fişierul sau dosarul către care doriţi să realizaţi o legătură. Alegeţi Editează Creează legătură. O legătură către fişier sau dosar va fi adăugată în dosarul curent.

Alternativ, apucaţi elementul pentru care doriţi să realizaţi o legătură simbolică, apoi apăsaţi-şi-ţineţi-apăsat Ctrl Shift. Trageţi elementul către locaţia în care doriţi să realizaţi legătura simbolică.

Implicit, Nautilus va adăuga o emblemă legăturilor simbolice.

### Pentru a schimba permisiile

Pentru a schimba permisiile asupra unui fişier sau dosar, realizaţi următorii paşi:

1. Selectaţi fişierul sau dosarul căruia doriţi să-i schimbaţi permisiile.

2. Alegeţi Fişier Proprietăţi. Un dialog va fi afişat.

3. Efectuaţi un clic pe tabul Permisii. În secţiunea tab Permisii, folosiţi listele şi căsuţele de bifare pentru a schimba permisiuniile asupra fişierelor şi dosarelor.

4. Apăsaţi butonul Închide pentru a închide dialogul de proprietăţi.

### Folosind Gunoiul

Arată iconul Nautilus Gunoi.

Puteţi muta următoarele elemente la Gunoi:

- Fişiere

- Dosare

- Obiecte de pe desktop

În momentul în care mutaţi un element la Gunoi, elementul va fi stocat în dosarul `/.Trash`. Dacă trebuie să recuperaţi un fişier de la Gunoi, puteţi afişa dosarul Gunoi şi muta fişierul în afara Gunoiului.

În momentul în care goliţi Gunoiul, ştergeţi conţinutul dosarului Gunoi definitiv.

#### Pentru a afişa Gunoiul

Puteţi afişa conţinutul Gunoiului în următoarele moduri:

- Dintr-o fereastră Nautilus

  Alegeţi Du-te Gunoi . Conţinutul Gunoiului va fi afişat în fereastră.

- Folosind fundalul desktop

  Efectuaţi un dublu-clic pe obiectul Gunoi de pe desktop.

#### Pentru a goli Gunoiul

Puteţi goli conţinutul Gunoiului în următoarele moduri:

- Dintr-o fereastră Nautilus

  Alegeţi Fişier Goleşte Gunoiul.

- Folosind fundalul desktopului

  Efectuaţi un clic-dreapta pe obiectul Gunoi, apoi alegeţi Goleşte gunoiul.

### Adăugând notiţe la dosare

Puteţi folosi tabul Note pentru a adăuga note unui dosar. Pentru a adăuga o notă unui dosar realizaţi următorii paşi:

1. Afişaţi dosarul în panoul de vizualizare.

2. Efectuaţi un clic pe tabul Note pentru a deschide panoul tab Note. Panoul tab Note se va deschide.

3. Scrieţi nota în panoul tab Note.

## Rulând scripturi din Nautilus

Nautilus include un dosar special în care puteţi stoca scripturile. În momentul în care adăugaţi un fişier executabil în acest dosar, fişierul va fi adăugat la submeniul Scripturi. Pentru a rula un script alegeţi Fişier Scripturi, apoi selectaţi din submeniu scriptul care doriţi să fie executat.

Pentru a rula un script asupra unui fişier anume, selecataţi fişierul în panoul de vizualizare. Alegeţi Fişier Scripturi , apoi alegeţi din submeniu scriptul care doriţi să fie efectuat asupra fişierului. Puteţi de asemenea selecta mai multe fişiere asupra cărora să fie rulat un script.

Pentru a vedea conţinutul dosarului de scripturi, alegeţi Fişier Scripturi Deschide dosarul cu scripturi.

## Modificând aparenţa fişierelor şi a dosarelor

Nautilus vă permite să modificaţi aparenţa fişierelor sau dosarelor în mai multe feluri, aşa cum este descris în următoarele secţiuni.

### Pentru a adăuga o emblemă unui fişier sau unui dosar

Pentru a adăuga o emblemă unui element parcurgeţi următorii paşi:

1. Selectaţi elementul căruia doriţi să-i adăugaţi emblema.

2. Efectuaţi un clic-dreapta pe element, apoi alegeţi Proprietăţi . Un dialog referitor la proprietăţi va fi afişat.

3. Efectuaţi un clic pe tabul Embleme pentru a afişa secţiunea tab Embleme.

4. Selectaţi emblema pe care doriţi să o adăugaţi elementului.

5. Apăsaţi butonul Închide pentru a închide dialogul referitor la proprietăţi.

### Pentru a modifica iconul unui fişier sau dosar

Pentru a schimba iconul care reprezintă un fişier sau dosar individual, parcurgeţi următorii paşi:

1. Selectaţi fişierul sau dosarul pe care doriţi să-l modificaţi.

2. Alegeţi Fişier Proprietăţi. Un dialog despre proprietăţi va fi afişat.

3. În secţiunea tab Simplu, efectuaţi un clic pe butonul Selectează iconiţă personalizată. Un dialog Selectează un icon va fi afişat.

4. Foloseşte dialogul Selectează un icon pentru a alege iconiţa ce va reprezenta fişierul sau dosarul respectiv.

5. Apăsaţi Închide pentru a închide dialogul referitor la proprietăţi.

Pentru a schimba o iconiţă ce reprezintă un tip de fişier, folosiţi programul Tipuri de fişiere şi programe. Pentru a deschide programul Tipuri de fişiere şi programe, alegeţi Aplicaţii Preferinţe desktop Avansat Tipuri de fişiere şi programe.

Pentru a trece de la iconul personalizat la cel implicit, în programul de preferinţe Tipuri de fişiere şi programe, efectuaţi un clic-dreapta pe iconiţă şi alegeţi Elimină icon personalizat. Alternativ, clic pe butonul Elimină icon personalizat din dialogul Proprietăţi.

### Pentru a schimba mărimea elementelor vizualizate

Puteţi schimba mărimea elementelor vizualizate. Puteţi schimba mărimea în cazul în care este afişat un fişier sau un dosar. Puteţi schimba mărimea elementelor vizualizate în următoarele moduri:

- Pentru a mări dimensiunea elementului vizualizat, alegeţi Vizualizare Măreşte.

- Pentru a micşora dimensiunea elementului vizualizat, alegeţi Vizualizare Micşorează.

- Pentru a vizualiza elementele la dimensiune normală, alegeţi Vizualizare Mărime normală.

Puteţi de asemenea folosi butoanele de zoom din bara de locaţie pentru a schimba mărimea elementelor vizualizate. gosnautilus-TBL-42 descrie cum să folosiţi butoanele de zoom.

### Butoane de zoom

Buton | Nume buton | Descriere
Arată butonul de micşorare. | Butonul de Micşorare | Efectuaţi un clic pe acest buton pentru a reduce dimensiunea elementelor vizualizate.
Arată butonul de mărime normală. | Butonul de Mărime normală | Efectuaţi un clic pe acest buton pentru a vizualiza elementele în mărime normală.
Arată butonul de Mărire. | Butonul de Mărire | Efectuaţi un clic pe acest buton pentru a mări dimensiunea elementelor vizualizate.

Nautilus memorează mărimea elementelor dintr-un dosar anume. Următoarea dată în care veţi afişa dosarul, elementele vor fi afişate în mărimea pe care aţi selectat-o. Cu alte cuvinte, în momentul în care schimbaţi dimensiunea elementelor dintr-un dosar, personalizaţi dosarul să afişeze elementele la acea dimensiune particulară. Pentru a reveni la mărimea implicită specificată în preferinţe, alegeţi Vizualizare Resetează vizualizarea la setările implicite.

### Folosind vizualizările pentru a afişa dosarele şi fişierele dumneavoastră

Nautilus oferă mai multe moduri pentru a afişa conţinutul fişierelor dumneavoastră. Nautilus include componente de vizualizare care vă permit să afişaţi anumite tipuri de fişiere în panoul de vizualizare. Spre exemplu, puteţi folosi un vizualizator de pagină web pentru a afişa fişiere HTML în panoul de vizualizare. Puteţi folosi un vizualizator de text pentru a afişa fişiere text în panoul de vizualizare.

Puteţi de asemenea folosi Nautilus pentru a deschide un fişier cu o anumită aplicaţie. Pentru mai multe informaţii, citiţi gosnautilus-28.

Nautilus include vizualizări care vă permit să afişaţi conţinutul dosarelor dumneavoastră în mai multe feluri. Spre exemplu, puteţi afişa conţinutul unui dosar folosind următoarele tipuri de vizualizări:

- Vizualizare ca iconuri

  Afişează elementele dosarului ca iconuri. gosnautilus-FIG-1 arată un dosar afişat folosind vizualizarea ca iconuri.

- Vizualizare ca listă

  Afişează elementele unui dosar ca o listă. gosnautilus-FIG-3 arată un dosar folosind vizualizarea ca listă.

  #### Fereastră Nautilus folosind vizualizarea ca listă

  Arată dosarul într-o fereastră Nautilus, conţinutul fiind afişat în modul listă.

Folosiţi meniul Vizualizare pentru a alege modul în care vizualizaţi un dosar. Puteţi folosi de asemenea lista Vizualizează ca pentru a alege modul în care va fi afişat un fişier sau un dosar. În momentul în care afişaţi un dosar, puteţi specifica modul în care doriţi să aranjaţi elementele în panoul de vizualizare. Puteţi modifica mărimea elementelor din panoul de vizualizare. Următoarele secţiuni descriu modul în care puteţi lucra cu vizualizarea ca lista, ca iconuri şi vizualizarea fişierelor.

#### Pentru a alege o vizualizare folosită la afişarea unui fişier sau dosar

Alegeţi tipul de vizualizare folosit la afişarea conţinutului unui fişier sau dosar folosind meniul Vizualizare.

Alternativ, pentru a alege o vizualizare, alegeţi Vizualizare Vizualizează ca. Selectaţi vizualizarea dorită din dialogul Deschide cu alt vizualizator, apoi apăsaţi butonul Alegeţi.

Puteţi de asemenea alege tipul de vizualizare din lista Vizualizează ca. Lista Vizualizează ca este situată în partea dreaptă a barei de locaţie.

Puteţi afişa diferite dosare folosind diferite metode de vizualizare. Nautilus memorează vizualizările folosite la un anume dosar. Următoarea dată când veţi afişa dosarul, Nautilus va afişa dosarul folosind acea vizualizare. Pentru a folosi vizualizarea implicită pentru un dosar, alegeţi Vizualizare Resetează vizualizarea la setările implicite.

#### Pentru a aranja fişierele în vizualizare ca iconuri

În momentul afişării conţinutului unui dosar în vizualizare ca iconuri, puteţi specifica felul în care să aranjaţi elementele în dosar. Pentru a specifica felul în care vor fi aranjate elementele în vizualizarea ca iconuri, alegeţi Vizualizare Aranjează elementele. Submeniul Aranjează elementele conţine următoarele secţiuni:

- Secţiunea de sus conţine o opţiune ce vă permite aranjarea manuală a fişierelor dumneavoastră.

- Secţiunea din mijloc conţine opţiuni ce vă permit aranjarea automată a fişierelor dumneavoastră.

- Secţiunea de jos conţine opţiuni ce vă permit să modificaţi felul în care fişierele sunt aranjate.

Alegeţi opţiunile dorite din submeniu, aşa cum este descris în următorul tabel:

Opţiune | Descriere
Manual | Selectaţi această opţiune pentru a aranja elementele manual. Pentru a aranja elementele manual, trageţi elementele către locaţia dorită din panoul de vizualizare.
După nume | Selectaţi această opţiune pentru a sorta elementele în ordine alfabetică, după nume. Ordinea elementelor nu depinde de majuscule sau minuscule. Dacă Nautilus este setat pentru a afişa fişierele ascunse, fişierele ascunse sunt afişate ultimele.
După mărime | Selectaţi această opţiune pentru a sorta elementele după mărime, cu cel mai mare element primul. Când sortaţi elementele după mărime, dosarele sunt sortate după numărul de elemente din dosar. Dosarele nu sunt sortate după mărimea totală a elementelor conţinute de ele.
După tip | Selectaţi această opţiune pentru a sorta elementele în ordine alfabetică, după tipul obiectului. Elementele sunt sortate alfabetic după descrierea lor dată de tipul Multipurpose Internet Mail Extension (MIME) din unealta de preferinţe Tipuri de fişiere şi programe .
După data modificării | Selectaţi această opţiune pentru a sorta elementele după data la care au suferit ultima modificare. Cel mai recent modificat fişier va fi afişat primul.
După embleme | Selectaţi această opţiune pentru a sorta elementele după emblemele care le-au fost adăugate. Elementele sunt sortate alfabetic după numele emblemei. Elementele fără emblemă sunt afişate ultimele.
Aranjare mai strânsă | Selectaţi această opţiune pentru a aranja elementele astfel încât acestea să fie mai apropiate unul de celălalt.
Ordine inversă | Selectaţi această opţiune pentru a inversa ordinea opţiunii folosite la sortarea elementelor. Spre exemplu, dacă sortaţi elementele după nume, selectaţi opţiunea Ordine inversă pentru a sorta elementele în ordine invers alfabetică.

Nautilus memorează felul în care aranjaţi elementele într-un anume dosar. Următoarea dată când veţi afişa dosarul, elementele vor fi aranjate în modul pe care l-aţi selectat anterior. Cu alte cuvinte, când specificaţi felul în care veţi aranja elementele într-un dosar, personalizaţi dosarul pentru a afişa elementele în acel fel. Pentru a vă reîntoarce la setările implicite pentru aranjarea elementelor, alegeţi Vizualizare Resetează vizualizarea la setările implicite .

#### Pentru a întinde o iconiţă în vizualizarea ca iconuri

În vizualizarea ca iconuri, puteţi schimba mărimea unui icon ce reprezintă un element afişat. Pentru a schimba mărimea unui element în vizualizarea ca iconuri, realizaţi următorii paşi:

1. Efectuaţi un clic-dreapta pe elementul pe care doriţi să-l redimensionaţi, apoi alegeţi Întinde iconul. Un pătrat va apare în jurul elementului, cu un mâner în fiecare colţ.

2. Apucaţi unul dintre mânere, apoi trageţi iconul către mărimea pe care o doriţi.

   Pentru a readuce iconul la mărimea originală, efectuaţi un clic-dreapta pe icon, apoi alegeţi Restaurează mărimea originală a iconului.

Puteţi întinde de asemenea şi iconurile de pe fundalul desktopului.

#### Pentru a modifica comportamenul unei vizualizari

Puteţi modifica comportamenul unei vizualizări în următoarele moduri:

- Specificând faptul că vizualizarea este cea implicită pentru un anume fişier sau dosar.

- Specificând faptul că vizualizarea este cea implicită pentru un tip de fişiere sau toate dosarele.

- Specificând faptul că vizualizarea este un element din submeniul Vizualizează ca pentru un anume fişier sau dosar.

- Specificând faptul că vizualizarea este un element din submeniul Vizualizează ca pentru toate fişierele aparţinând unui anume tip sau pentru toate dosarele.

- Specificând faptul că vizualizarea nu este un element din submeniul Vizualizează ca pentru un anume fişier sau dosar .

Pentru a modifica comportamentul unei vizualizări realizaţi următorii paşi:

1. Alegeţi Vizualizare Vizualizează ca. Un dialog Deschide cu alt vizualizator va fi afişat.

2. Selectaţi vizualizarea pe care doriţi să o modificaţi din tabelul conţinut în dialog.

3. Clic pe butonul Modifică. Un dialog Modifică va fi afişat. Următorul tabel descrie opţiunile ce apar în dialogul Modifică:

   Opţiune | Descriere
   Include în meniu pentru elementele `nume_element` | Selectaţi această opţiune pentru a include vizualizarea în submeniul Vizualizează ca pentru elemente de acest tip.
   Foloseşte ca implicit pentru elementele `nume_element` | Selectaţi această opţiune pentru a folosi această vizualizare ca implicită pentru elemente de acest tip.
   Include în meniu doar pentru `nume_element` | Selectaţi această opţiune pentru a include această vizualizare în submeniul Vizualizează ca doar pentru acest element.
   Foloseşte ca implicit doar pentru `nume_element` | Selectaţi această opţiune pentru a folosi această vizualizare ca implicită doar pentru acest element.
   Nu include în meniu pentru elemente de tip `nume_element` | Selectaţi această opţiune pentru a exclude această vizualizare din submeniul Vizualizează ca pentru elemente de acest tip.

4. Apăsaţi OK, apoi clic pe butonul Renunţă pentru a închide dialogul Deschide cu un alt vizualizator.

Puteţi de asemenea modifica acţiunile care sunt asociate cu un tip de fişier cu programul de configurare Tipuri de fişiere şi programe. Pentru a deschide programul de configurare Tipuri de fişiere şi programe, efectuaţi un clic pe butonul Du-te acolo.

## Asociind acţiuni fişierelor

În momentul în care deschideţi un fişier, Nautilus realizează acţiunea implicită pentru acel tip de fişier. Programul de preferinţe Tipuri de fişiere şi programe conţine un tabel cu tipurile de fişiere, extensiile lor asociate şi acţiunile implicite. Acest tabel specifică ce se întâmplă în momentul în care daţi dublu clic pe un fişier în Nautilus.

Puteţi de asemenea folosi Nautilus pentru a modifica acţiunile asociate cu un anume fişier sau tip de fişier.

Puteţi folosi programul de preferinţe Tipuri de fişiere şi programe pentru a realiza următoarele:

- Să specificaţi acţiunea implicită pentru un tip de fişier. Puteţi de asemenea schimba acţiunea implicită asociată unui fişier din Nautilus.

- Să asociaţi un tip de fişier cu una sau mai multe aplicaţii. Acţiunea implicită poate specifica deschiderea fişierului cu o aplicaţie asociată cu tipul de fişier.

- Să asociaţi un tip de fişier cu unul sau mai multe vizualizatoare. Acţiunea implicită poate specifica deschiderea fişierului cu un vizualizator asociat cu tipul de fişier.

- Să asociaţi o extensie de fişier cu un tip MIME. Tipul MIME specifică formatul fişierului astfel încât navigatoarele de internet şi programele de email să poată să citească fişierul.

### Pentru a modifica acţiunile

Puteţi modifica acţiunile asociate cu un fişier sau un tip de fişier. Puteţi realiza următoarele:

- Să specificaţi că acţiunea este cea implicită pentru un anume fişier.

- Să specificaţi că acţiunea este cea implicită pentru un anume tip de fişier.

- Să specificaţi că acţiunea va fi un element al submeniului Deschide cu pentru un anume fişier.

- Să specificaţi că acţiunea va fi un element al submeniului Deschide cu pentru un anume tip de fişier.

- Să specificaţi că acţiunea nu va fi un element al submeniului Deschide cu pentru un anume tip de fişier.

Pentru a modifica acţiunile asociate cu un fişier sau tip de fişier, realizaţi următorii paşi:

1. În panoul de vizualizare, selectaţi fişierul pentru care doriţi să modificaţi o acţiune. Dacă doriţi să modificaţi o acţiune pentru un tip de fişier, selectaţi un fişier de acel tip.

2. Alegeţi Fişier Deschide cu. Realizaţi unul dintre următorii paşi:

   - Alegeţi Altă aplicaţie. Un dialog Deschide cu altă aplicaţie va fi afişat.

   - Alegeţi Alt vizualizator. Un dialog Deschide cu alt vizualizator va fi afişat.

3. Din tabelul din dialog, selectaţi aplicaţia sau vizualizatorul pentru care doriţi să modificaţi comportamenul.

4. Apăsaţi butonul Modifică. Un dialog Modifică va fi afişat. Următorul tabel descrie opţiunile din dialogul Modifică:

   Opţiune | Descriere
   Include in meniu pentru elemente `tip_fişier` | Selectaţi această opţiune pentru a include aplicaţia sau vizualizatorul în submeniul Deschide cu asociat acestui tip de fişier.
   Foloseşte ca implicit pentru elemente `tip_fişier` | Selectaţi această opţiune pentru a folosi aplicaţia sau vizualizatorul ca acţiune implicită pentru acest tip de fişier.
   Include în meniu doar pentru `nume_fişier` | Selectaţi această opţiune pentru a include aplicaţia sau vizualizatorul în submeniul Deschide cu pentru acest fişier, şi nu pentru alte fişiere de acest tip.
   Foloseşte ca implicit doar pentru `nume_fişier` | Selectaţi această opţiune pentru a folosi aplicaţia sau vizualizatorul ca acţiune implicită pentru acest fişier, şi nu şi pentru alte fişiere de acest tip.
   Nu include în meniu pentru elemente `tip_fişier` | Selectaţi această opţiune pentru a exclude aplicaţia sau vizualizatorul din submeniul Deschide cu asociat acestui tip de fişier.

5. Apăsaţi OK, apoi un clic pe Renunţă pentru a închide dialogul.

Puteţi de asemenea modifica acţiunile care sunt asociate cu un tip de fişiere din programul de configurare Tipuri de fişiere şi programe. Pentru a deschide programul de configurare Tipuri de fişiere şi programe, efectuaţi un clic pe butonul Du-te acolo.

## Personalizând Nautilus

Puteţi personaliza Nautilus pentru a se potrivi mai bine preferinţelor dumneavoastră. Această secţiune descrie cum puteţi personaliza Nautilus.

### Setând preferinţele

Folosiţi dialogul Preferinţe pentru a seta preferinţele pentru fereastra Nautilus şi fundalul desktopului. Pentru a afişa dialogul Preferinţe, alegeţi Editare Preferinţe.

Puteţi seta preferinţele pentru următoarele categorii:

- Setările implicite pentru vizualizare.

- Aspectul ferestrei Nautilus şi fundalul desktopului.

- Comportamenul şi componentele vizibile ale noilor ferestre Nautilus.

- Comportamentul pentru fundalul desktopului şi Gunoi.

- Comportamenul elementelor în modurile de vizualizare listă sau iconiţe.

- Informaţia care este afişată sub iconiţe.

- Informaţiile care sunt afişate în panoul lateral.

- Opţiuni pentru a îmbunătăţi performanţa Nautilus.

#### Pentru a seta preferinţele de vizualizare

Puteţi specifica o vizualizare implicită, şi setările implicite pentru vizualizările ca listă sau ca iconiţă. Pentru a specifica setările implicite de vizualizare pentru ferestrele Nautilus, alegeţi Editare Preferinţe. Alegeţi Vizualizări din dialogul Preferinţe.

gosnautilus-TBL-30 listează setările pentru vizualizare pe care le puteţi modifica. Dialogul Preferinţe conţine setări referitoare la Setări implicite vizualizare iconuri şi Setări implicite vizualizare listă. Cele două zone conţin cam aceleaşi elemente de dialog. Fiecare element de dialog este descris o singură dată în gosnautilus-TBL-30.

#### Preferinţe vizualizare

Element de dialog | Descriere
Vizualizează dosare noi folosind | Selectează vizualizarea implicită pentru dosare. În momentul în care deschideţi un dosar, dosarul va fi afişat folosind vizualizarea aleasă.
Aranjează elementele | Selectează criteriul după care vor fi sortate elementele din dosarele care sunt vizualizate în acest mod.
Nivel zoom implicit | Selectează nivelul de zoom implicit pentru dosarele care sunt vizualizate în acest mod. Nivelul de zoom specifică mărimea elementelor într-o vizualizare.
Sortează în ordine inversă | Selectaţi această opţiune dacă doriţi să inversaţi ordinea după care elementele sunt sortate în această vizualizare. Dacă selectaţi această opţiune, ordinea criteriului selectat în lista Aranjează elementele va fi inversată. Spre exemplu, dacă selectaţi După nume din lista Aranjează elementele. Puteţi selecta opţiunea Sortează în ordine inversă pentru a sorta elementele în ordine invers alfabetică.
Foloseşte o aranjare mai strânsă | Doar pentru modul de vizualizare ca iconiţe. Selectaţi această opţiune pentru a aranja elementele astfel încât elementele din dosar să fie mai apropiate între ele.

#### Pentru a selecta o temă Nautilus

Nautilus include teme pe care le puteţi folosi pentru a schimba felul în care vor arăta ferestrele Nautilus şi fundalul desktopului. Pentru a seta preferinţele dumneavoastră pentru fontul şi tema folosită de ferestrele Nautilus şi fundalul desktopului, alegeţi Editare Preferinţe. Alegeţi Aparenţă din dialogul Preferinţe.

gosnautilus-TBL-35 listează setările fontului şi a temei pe care le puteţi modifica.

#### Preferinţe aparenţă

Element de dialog | Descriere
Teme Nautilus | Pentru a schimba tema Nautilus, alegeţi o temă din listă.
Adaugă temă | Pentru a adăuga o nouă temă Nautilus, efectuaţi un clic pe butonul Adaugă temă. Un dialog va fi afişat. Folosiţi dialogul pentru a găsi noua temă.

#### Pentru a seta preferinţele pentru noile ferestre

Pentru a seta preferinţele pentru noile ferestre Nautilus, alegeţi Editează Preferinţe. Alegeţi apoi Ferestre din dialogul Preferinţe.

gosnautilus-TBL-36 listează setările ferestrei pe care le puteţi modifica.

#### Preferinţe pentru ferestrele noi

Opţiune | Descriere
Deschide fiecare fişier sau dosar într-o fereastră separată | Selectaţi această opţiune pentru a deschide un fişier sau un dosar într-o fereastră nouă.
Afişează panou lateral | Selectaţi această opţiune pentru a afişa panoul lateral în ferestrele noi.
Afişează bara de unelte | Selectaţi această opţiune pentru a afişa bara de unelte în ferestrele noi.
Afişează bara de locaţie | Selectaţi această opţiune pentru a afişa bara de locaţie în ferestrele noi.
Afişează bara de status | Selectaţi această opţiune pentru a afişa bara de status în ferestrele noi.

#### Pentru a seta preferinţele pentru fundalul desktopului şi Gunoi

Pentru a seta preferinţele dumneavoastră pentru fundalul desktopului în Nautilus şi Gunoi, alegeţi Editează Preferinţe . Alegeţi Desktop & Gunoi din dialogul Preferinţe.

gosnautilus-TBL-43 listează preferinţele pentru fundalul desktopului şi Gunoi pe care le puteţi modifica.

#### Preferinţe pentru ferestre şi fundalul desktopului

Opţiune | Descriere
Foloseşte Nautilus pentru a desena desktopul | Selectaţi această opţiune pentru a folosi Nautilus la gestionarea fundalului pentru desktop. Dacă nu folosiţi Nautilus pentru a gestiona fundalul desktopului, nu puteţi realiza următoarele: Să folosiţi meniul Schimbă fundalul desktopului. Să folosiţi Nautilus pentru a schimba culoarea sau modelul pentru fundalul de desktop. Să folosiţi lansatorul Nautilus Acasă şi lansatorul Gunoi. Lansatorul Acasă şi lansatorul Gunoi nu vor fi afişate pe fundalul desktopului.
Foloseşte dosarul dvs. Acasă ca desktop | Selectaţi această opţiune pentru a folosi dosarul dumneavoastră acasă ca dosar pentru fundal, în locul celui implicit. Dacă selectaţi această opţiune, conţinutul dosarului dumneavoastră acasă va fi afişat ca obiecte ale fundalului desktopului.
Întreabă înainte de golire Gunoi sau ştergere fişiere | Selectaţi această opţiune pentru a afişa un dialog de confirmare înainte de golirea dosarului Gunoi, sau când fişierele sunt şterse.
Include o comandă Şterge care ignoră Gunoiul | Selectaţi această opţiune pentru a adăuga o opţiune Şterge la următoarele meniuri: Meniul Editează. Meniul popup care este afişat la un clic dreapta pe un fişier, dosar sau obiect de pe fundalul desktopului. Dacă după ce selectaţi un element veţi alege din meniu Şterge, elementul va fi şters din sistemul de fişiere imediat.

#### Pentru a seta preferinţele pentru vizualizările listă si iconiţe

Pentru a seta preferinţele pentru elementele vizualizate ca iconiţe sau ca listă, alegeţi Editează Preferinţe. Alegeţi Iconuri & Vizualizări listă din dialogul Preferinţe.

gosnautilus-TBL-37 listează setările pe care le puteţi face pentru elementele vizualizate ca iconiţe sau ca listă.

#### Preferinţe pentru vizualizările ca listă sau ca iconiţe

Opţiune | Descriere
Activează elementele cu un singur clic | Selectaţi această opţiune pentru a realiza acţiunea implicită asupra unui element în momentul în care efectuaţi un clic pe el. Când această opţiune este selectată, şi cursorul mausului se află desupra unui element, titlul elementului va fi subliniat.
Activează elementele cu un dublu clic | Selectaţi această opţiune pentru a realiza acţiunea implicită asupra unui element în momentul în care efectuaţi un dublu-clic pe el.
Execută fişierele când sunt clicate | Selectaţi această opţiune pentru a rula un fişier executabil în momentul în care alegeţi un asemenea fişier. Un fişier executabil este un fişier text care se poate executa, deci un script shell.
Arată fişierele când sunt clicate | Selectaţi această opţiune pentru a afişa conţinutul unui fişier executabil în momentul în care alegeţi să executaţi acel fişier.
Întreabă de fiecare dată | Selectaţi această opţiune pentru a afişa un dialog în momentul în care alegeţi un fişier executabil. Dialogul va intreba dacă fişierul trebuie executat sau afişat.
Fişiere ascunse | Selectaţi această opţiune pentru a afişa fişierele ascunse în panoul de vizualizare. Primul caracter al numelui unui fisier ascuns este un punct (.).
Fişiere de backup | Selectaţi această opţiune pentru a afişa fişierele de backup în panoul de vizualizare. Ultimul caracter al numelui unui fişier de backup este tilda (~).
Arată flaguri speciale în fereastra proprietăţi | Selectaţi această opţiune pentru a arăta următoarele flaguri speciale în tabul Permisiuni din dialogul proprietăţi: Setează ID utilizator Setează ID grup Lipicios
Dosarele înaintea fişierelor | Selectaţi această opţiune pentru a lista dosarele înaintea fişierelor în momentul în care sortaţi un dosar.

#### Pentru a seta preferinţele asupra antetelor iconiţelor

Un antet al unei iconiţe afişează numele unui fişier sau al unui dosar în modul de vizualizare ca iconiţă. Antetul iconiţei mai include de asemenea trei elemente adiţionale de informaţie despre fişier sau dosar. Informaţia adiţională este afişată după numele fişierului. În mod normal un singur element de informaţie este vizibil, dar in momentul în care măriţi iconiţa, mai multă informaţie va fi afişată. Puteţi modifica ce informaţii suplimentare vor fi afişate în antetul iconiţei.

Pentru a seta preferinţele dumneavoastră asupra antetului iconiţei, alegeţi Editează Preferinţe. Alegeţi Iconuri din dialogul Preferinţe.

Selectaţi elementele de informaţie pe care doriţi să le afişaţi în antetul iconiţei din cele trei liste. Selectaţi primul element pe care îl doriţi afişat din prima listă, selectaţi al doilea element din a doua listă, şi aşa mai departe. Următorul tabel descrie elementele de informaţie pe care puteţi să le selectaţi:

Informaţie | Descriere
Mărime | Alegeţi această opţiune pentru a afişa mărimea elemetului.
Tip | Alegeţi această opţiune pentru a afişa descrierea tipul MIME al elementului din programul de preferinţe Tipuri de fişiere şi programe.
Data modificării | Alegeţi această opţiune pentru a afişa data ultimei modificări aduse elementului.
Data schimbării | Alegeţi această opţiune pentru a afişa data ultimei modificări aduse inode-ului elementului. Un inode este structură de date care conţine informaţii despre fişierele individuale în sistemele de fişiere UNIX. Fiecare fişier are un inode. Un inode conţine nodul, tipul, proprietarul, şi locaţia fişierului.
Data accesării | Alegeţi această opţiune pentru a afişa data la care a fost accesat ultima oară elementul.
Proprietar | Alegeţi această opţiune pentru a afişa proprietarul elementului.
Grup | Alegeţi această opţiune pentru a afişa grupul căruia aparţine proprietarul fişierului.
Permisiuni | Alegeţi această opţiune pentru a afişa permisiunile elementului ca un set de trei caractere, spre exemplu `-rwxrw-r--`.
Permisiuni în octal | Alegeţi această opţiune pentru a afişa permisiunile folosind nataţia octală, de exemplu `764`.
Tip MIME | Alegeţi această opţiune pentru a afişa tipul MIME al elementului.
Nici unul | Alegeţi această opţiune pentru a nu afişa vreo informaţie asupra elementului.

#### Pentru a seta preferinţele panoului lateral

Pentru a seta preferinţele panoului lateral, alegeţi Editează Preferinţe. Alegeţi Panouri laterale din dialogul Preferinţe.

gosnautilus-TBL-38 listează setările panoului lateral pe care le puteţi modifica.

#### Preferinţele panoului lateral

Opţiune | Descriere
Istorie | Selectaţi această opţiune pentru a afişa tabul Istorie în panoul lateral.
Note | Selectaţi această opţiune pentru a afişa tabul Note în panoul lateral.
Arbore | Selectaţi această opţiune pentru a afişa tabul Arbore în panoul lateral.
Arată doar dosarele | Selectaţi această opţiune pentru a afişa doar dosarele în panoul tab Arbore.

#### Pentru a seta preferinţele asupra performanţei

Unele facilităţi Nautilus pot afecta viteza cu care Nautilus va reacţiona la solicitările dumneavostră. Puteţi modifica comportamenul unora dintre aceste facilităţi pentru a îmbunătăţi viteza Nautilus. Pentru fiecare preferinţă de performanţă, puteţi selecta una dintre opţiunile descrise în tabelul următor:

Opţiune | Descriere
Întotdeauna | Realizează actiunea atât pentru fişierele locale, cât şi pentru cele aflate pe alte sisteme de fişiere.
Doar fişiere locale | Realizează acţiunea doar pentru fişierele locale.
Niciodată | Nu realizează acţiunea în nici o condiţie.

Pentru a seta preferinţele asupra vitezei, alegeţi Editează Preferinţe. Alegeţi Performanţă din dialogul Preferinţe.

gosnautilus-TBL-41 listează setările asupra vitezei pe care le puteţi face.

#### Preferinţe asupra vitezei

Element de dialog | Descriere
Arată text în icoane | Selectaţi o opţiune pentru a preciza în ce condiţii se va realiza o previzualizare a conţinutului unui fişier text în iconiţa corespunzătoare.
Arată numărul de elemente în dosare | Selectaţi o opţiune pentru a preciza în ce condiţii se va afişa numărul de elemente din dosar.
Arată miniaturi pentru fişierele imagine | Selectaţi o opţiune pentru a preciza în ce condiţii se vor afişa miniaturi pentru fişierele imagine. Nautilus păstrează fişierele cu miniaturi pentru fiecare dosar într-un subdosar `.thumbnails`. Nu crea miniaturi pentru fişiere mai mari de: Specifică mărimea maximă a fişierului pentru care Nautilus creează o miniatură.
Previzualizare fişiere sunet | Selectaţi o opţiune pentru a specifica condiţiile în care se va realiza previzualizarea fişierelor de sunet.

### Schimbând fundalul

Nautilus include imagini de fundal pe care le puteţi folosi pentru a schimba felul în care arată următoarele componente ale ecranului:

- Imaginea de fundal pentru desktopul Nautilus

- Panoul lateral

- Panoul de vizualizare

- Panourile, exceptând panoul Meniu

Pentru a schimba fundalul unei componente a ecranului realizaţi următorii paşi:

1. Alegeţi Editează Fundaluri şi embleme. Dialogul Fundaluri şi embleme va fi afişat.

2. Pentru a afişa o listă de modele pe care le puteţi folosi pentru fundal, apăsaţi butonul Modele. Pentru a afişa o listă de culori pe care le puteţi folosi pentru fundal, apăsaţi butonul Culori.

3. Pentru a schimba fundalul cu un model, trageţi modelul pe componenta ecranului. Pentru a schimba fundalul cu o culoare, trageţi culoarea pe componenta ecranului.

4. Apăsaţi Închide pentru a închide dialogul.

Alternativ, puteţi efectua un clic-dreapta pe fundalul panoului lateral sau al panoului de vizualizare, apoi să alegeţi Schimbă fundal. Dialogul Fundaluri şi embleme va fi afişat. Pentru a reseta fundalul panoului la fundalul implicit, efectuaţi un clic dreapta pe panou, apoi alegeţi Foloseşte fundalul implicit.

În momentul în care schimbaţi fundalul panoului lateral sau de vizualizare pentru un anumit dosar, Nautilus memorează fundalul pe care l-aţi ales. Următoarea dată când veţi afişa acel dosar, fundalul pe care l-aţi selectat va fi afişat. Cu alte cuvinte, în momentul în care schimbaţi fundalul unui dosar, setaţi acel dosar să afişeze fundalul.

#### Pentru a adăuga un model

Pentru a adăuga un model la cele deja existente pe care să-l folosiţi pentru a seta fundalul componentei ecran, alegeţi Editează Fundaluri şi embleme. Efectuaţi un clic pe butonul Modele, apoi clic pe butonul Adaugă model nou . Un dialog va fi afişat. Folosiţi dialogul pentru a găsi noul model. Clic apoi pe OK pentru a adăuga noul model la dialogul Fundaluri şi embleme.

#### Pentru a adăuga o culoare

Pentru a adăuga o culoare la lista de culori pe care le puteţi folosi pentru a seta fundalul componentelor, alegeţi Editează Fundaluri şi embleme. Efectuaţi un clic pe butonul Culori, apoi pe butonul Adaugă o culoare nouă. Un selector de culoare va apare. Folosiţi cercul şi derulatoarele pentru a alege culoarea. Clic pe OK pentru a adăuga noua culoare la dialogul Fundaluri şi embleme.

### Pentru a afişa sau ascunde componentele ferestrei

Puteţi afişa şi ascunde componentele ferestrei Nautilus după cum urmează:

- Pentru a ascunde panoul lateral, alegeţi Vizualizare Panou lateral. Pentru a afişa panoul lateral din nou, alegeţi iarăşi Vizualizare Panou lateral.

- Pentru a ascunde bara de unelte, alegeţi Vizualizare Bara de unelte. Pentru a afişa bara din nou, alegeţi iarăşi Vizualizare Bara de unelte.

- Pentru a ascunde bara de locaţie, alegeţi Vizualizare Bara de locaţie. Pentru a afişa bara de locaţie din nou, alegeţi iarăşi Vizualizare Bara de locaţie.

- Pentru a ascunde bara de status, alegeţi Vizualizare Bara de status. Pentru a afişa bara de status din nou, alegeţi iarăşi Vizualizare Bara de status.

- Pentru a şterge un tab din panoul lateral, efectuaţi un clic-dreapta pe panoul lateral. Alegeţi tabul pe care doriţi să-l ştergeţi din meniul popup. Pentru a adăuga tabul la panoul lateral din nou, alegeţi iarăşi tabul din meniul popup.

## Folosind suporturi detaşabile

Nautilus suportă următoarele suporturi detaşabile:

- CD-ROM

- Disc Iomega Zip

- Dischetă floppy

Pentru ca Nautilus să recunoască suporturile detaşabile, trebuie să aveţi intrarea corespunzătoare suportului în fişierul `/etc/fstab` setată corect.

### Pentru a monta suportul

A monta suportul înseamnă ca sistemul de fişiere al suportului să poată fi accesat. În momentul în care montaţi suportul, sistemul de fişiere al suportului va fi ataşat ca un subdirector la sistemul dumneavoastră de fişiere.

Pentru a monta suportul, introduceţi suportul în dispozitivul corespunzător. Un obiect care reprezintă suportul va fi adăugat la fundalul desktopului. Obiectul este adăugat doar dacă sistemul dumneavoastră este configurat să monteze automat dispozitivul în momentul în care suportul este detectat.

Dacă sistemul dumneavoastră nu e configurat să monteze dispozitivul automat, trebuie să-l montaţi manual. Efectuaţi un clic-dreapta pe fundalul desktopului, apoi alegeţi Discuri → `nume_dispozititv`. Spre exemplu, pentru a monta o dischetă floppy, alegeţi Discuri → Floppy. Un obiect care reprezintă suportul va fi adăugat pe fundalul desktopului.

### Pentru a afişa conţinutul suportului

Puteţi afişa conţinutul suportului într-unul din următoarele moduri:

- Efectuaţi un dublu-clic pe obiectul de pe fundalul desktopului corespunzător suportului.

- Efectuaţi un clic-dreapta pe obiectul de pe fundalul desktopului corespunzător suportului, apoi alegeţi Deschide.

O fereastră Nautilus va fi afişa conţinutul suportului. Pentru a reîncărca afişarea, efectuaţi un clic pe butonul Reîncarcă.

### Pentrua afişa proprietăţile suportului

Pentru a afişa proprietăţile suportului detaşabil, efectuaţi un clic-dreapta pe obiectul corespunzător suportului de pe fundalul desktopului, apoi alegeţi Proprietăţi. Un dialog va afişa proprietăţile suportului.

Pentru a închide dialogul de proprietăţi, apăsaţi Închide.

### Pentru a ejecta suportul

Pentru a ejecta suportul, efectuati un clic-dreapta pe obiectul de pe desktop reprezentând suportul, apoi alegeţi Ejectează. Dacă dispozitivul este unul motorizat, suportul va fi ejectat din unitate. Dacă unitatea nu este una motorizată, un mesaj va fi afişat în momentul în care puteţi ejecta manual suportul.

Nu puteţi ejecta suportul dintr-un dispozitiv motorizat cât timp acesta este montat. Pentru a ejecta suportul, mai întâi demontaţi-l. Pentru a scoate o dischetă dintr-o unitate floppy, realizaţi următorii paşi:

1. Închideţi toate ferestrele Nautilus, ferestrele Terminal, şi orice altă fereastră ce accesează suportul.

2. Efectuaţi un clic-dreapta pe obiectul ce reprezintă discheta de pe fundalul desktopului, apoi alegeţi Demontează volumul.

3. Ejectaţi discheta din unitate.

   Dacă ejectaţi discheta din unitate înainte de a fi demontată, aţi putea pierde datele de pe dischetă.